HU Az Európai Unió Hivatalos Lapja L 47/19

A BIZOTTSÁG HATÁROZATA

(2011. február 21.)

a metil-bromidnak a 91/414/EGK tanácsi irányelv I. mellékletébe történő felvétele megtagadásáról

(az értesítés a C(2011) 950. számú dokumentummal történt)

(EGT-vonatkozású szöveg)

(2011/120/EU)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (1) és különösen annak 6. cikke (1) bekezdésére,

mivel:

(1) A 451/2000/EK (2) és az 1490/2002/EK (3) bizottsági rendelet megállapítja a 91/414/EGK irányelv 8. cikkének (2) bekezdésében említett munkaprogram második és harmadik szakaszának végrehajtására vonatkozó részletes szabályokat, és létrehozza azon hatóanyagok jegyzékét, amelyeket a 91/414/EGK irányelv I. mellékletébe történő lehetséges felvétel céljából értékelni kell. E jegyzék tartalmazza a metil-bromidot is.

(2) Az 1490/2002/EK rendelet 11f. cikkére, valamint 12. cikke (1) bekezdésének a) pontjára, továbbá 12. cikke (2) bekezdésének b) pontjára tekintettel elfogadta a Bizottság a metil-bromidnak a 91/414/EGK tanácsi irányelv I. mellékletébe történő felvétele megtagadásáról és az e hatóanyagot tartalmazó növényvédő szerek engedélyének visszavonásáról szóló, 2008. szeptember 18-i 2008/753/EK bizottsági határozatát (4).

(3) A 91/414/EGK irányelv 6. cikkének (2) bekezdése szerint az eredeti bejelentővel egyetértésben egy másik személy (a továbbiakban: kérelmező) gyorsított eljárás alkalmazása iránti új kérelmet nyújtott be a 91/414/EGK tanácsi irányelv alkalmazására vonatkozó részletes szabályoknak az irányelv 8. cikke (2) bekezdésében említett munkaprogramban szereplő, de az irányelv I. mellékletébe fel nem vett hatóanyagok szokásos és gyorsított eljárással való értékelése tekintetében történő megállapításáról szóló, 2008. január 17-i 33/2008/EK bizottsági rendelet (5) 14–19. cikkében előírtak alapján.

(4) A kérelmet az 1490/2002/EK rendelettel kijelölt referens tagállamhoz, az Egyesült Királysághoz nyújtották be. A gyorsított eljárásra vonatkozó határidőt betartották. A hatóanyagra és a támogatott alkalmazásokra vonatkozó előírások azonosak a 2008/753/EK határozatban szereplőkkel. A kérelem megfelel továbbá a 33/2008/EK rendelet 15. cikkében foglalt többi anyagi és eljárási követelménynek is.

(5) Az Egyesült Királyság elvégezte a kérelmező által benyújtott kiegészítő adatok értékelését és kiegészítő jelentést készített, amelyet 2009. november 26-án megküldött az Európai Élelmiszerbiztonsági Hatóságnak (a továbbiakban: Hatóság) és a Bizottságnak. A Hatóság a kiegészítő jelentést észrevételezésre megküldte a többi tagállamnak és a kérelmezőnek, majd a kapott észrevételeket továbbította a Bizottsághoz. A 33/2008/EK rendelet 20. cikkének (1) bekezdése alapján és a Bizottság kérésére a Hatóság 2010. november 3-án benyújtotta a Bizottsághoz a metil-bromidra vonatkozó következtetését (6). Az értékelő jelentés tervezetét, a kiegészítő jelentést valamint a Hatóság következtetését a tagállamok és a Bizottság az Élelmiszerlánc- és Állategészségügyi Állandó Bizottság keretében újból áttekintette, és 2011. január 28-án a metil-bromidra vonatkozó bizottsági felülvizsgálati jelentés formájában véglegesítette.

(6) A referens tagállam által készített kiegészítő jelentés és a Hatóság következtetése különös figyelmet fordított a hatóanyag felvételének elutasításához vezető aggályokra, amelyek például az emberi egészségre gyakorolt káros hatására tekintettel merültek fel – különösen a közelében tartózkodók esetében, mert a kitettség meghaladta a megengedett kezelői expozíciós szint (AOEL) 100 %-át, valamint a fogyasztók esetében, mert a kitettség meghaladta a megengedett napi bevitel (ADI) és az akut referenciadózis (ARfD) 100 %-át. A felülvizsgálati jelentés további aggályokat fogalmazott meg a metil-bromiddal kapcsolatban.

(7) A kérelmező kiegészítő információt nyújtott be, különösen a kitettség csökkentésével kapcsolatban, amelyet a gáz befogásával kíván elérni. A kérelmező annak érdekében, hogy a gáznak a fogyasztókra, illetve a nem célzott fajokra jelentett kockázatát csökkentse, a támogatott alkalmazások körét a konténerekben használt fa csomagolóanyagra korlátozta.

(8) A kérelmező által szolgáltatott kiegészítő információ azonban nem volt elegendő ahhoz, hogy a metil-bromiddal kapcsolatban felmerült aggályokat maradéktalanul eloszlassa.

(9) A rendelkezésre álló információ nem volt elegendő ahhoz, hogy az anyag közelében tartózkodók expozíciójának mértékét fel lehessen mérni; nem volt továbbá elegendő annak megbecslésére sem, hogy a metil-bromiddal kezelt fa csomagolóanyaggal rendelkező konténerek körül mekkora lehet a metil-bromid koncentrációja, illetve arra sem, hogy véglegesítsék a nem célzott szervezetekre jelentett kockázatának értékelését. Egyáltalán nem állt rendelkezésre adat a talaj, a felszíni és a felszín alatti vizek közvetett expozíciójának kérdésének vizsgálatához.

(10) A Bizottság felkérte a bejelentőt, hogy nyújtsa be a Hatóság által megfogalmazott következtetésekre észrevételeit. A 33/2008/EK rendelet 21. cikke (1) bekezdésének megfelelően a Bizottság továbbá felkérte a kérelmezőt, hogy nyújtsa be észrevételeit a jelentéstervezettel kapcsolatosan. A kérelmező benyújtotta észrevételeit, amelyeket körültekintően megvizsgáltak.

(11) A fenti aggályokat azonban a kérelmező által előadott érvek ellenére sem sikerült eloszlatni, és a benyújtott és a Hatóság szakértői ülésein elemzett információk alapján végzett értékelések sem támasztották alá azt, hogy a javasolt felhasználási körülmények között a metil-bromidot tartalmazó növényvédő szerek általában megfelelnének a 91/414/EGK irányelv 5. cikke (1) bekezdésének a) és b) pontjában előírt követelményeknek.

(12) A metil-bromid ebből következően nem vehető fel a 91/414/EGK irányelv I. mellékletébe.

(13) A 2008/753/EK határozatot hatályon kívül kell helyezni.

(14) Ez a határozat nem zárja ki azonban, hogy a 91/414/EGK irányelv 6. cikke (2) bekezdése, illetve a 33/2008/EK rendelet II. fejezete szerint a metil-bromidra vonatkozóan újabb kérelmet nyújtsanak be.

(15) Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A metil-bromid hatóanyag nem vehető fel a 91/414/EGK irányelv I. mellékletébe.

2. cikk

A 2008/753/EK határozat hatályát veszti.

3. cikk

Ennek a határozatnak a tagállamok a címzettjei.

Kelt Brüsszelben, 2011. február 21-én. a Bizottság részéről John DALLI a Bizottság tagja

(1) HL L 230., 1991.8.19., 1. o.

(2) HL L 55., 2000.2.29., 25. o.

(3) HL L 224., 2002.8.21., 23. o.

(4) HL L 258., 2008.9.26., 68. o.

(5) HL L 15., 2008.1.18., 5. o.

(6) Európai Élelmiszerbiztonsági Hatóság; A metil-bromid hatóanyag esetében felmerülő kockázatok felméréséről szóló, peszticideket vizsgáló szakértői értékelésből levont következtetés (Conclusion on the peer review of the pesticide risk assessment of the active substance methyl bromide). The EFSA Journal 2011; 9(1):1893. [32 oldal]. doi:10.2903/j.efsa.2011.1893. Lásd: www.efsa.europa.eu/efsajournal